**КУОБАХ КУТУРУГА СУОХ БУОЛБУТА**

*Николай Якутскай*

- Тукаам, куобах туохтан кутуруга суох буолбутун эн билэҕин дуо? Куобах кутуруга суох буолбута куттамсаҕыттан ээ.

Былыр Куобах бэрт уһун кутуруктааҕа үhү. Кини талах сутукатынан дьиэ туттан олорбут. Дьиэтин туттарыгар халҕанын ис өттүттэн сабыллар гыммыт. «Дьиэбэр ыт киирээри гыннаҕына,   
халҕаммын ис өттүттэн баттыам»я диэн ол курдук   
оҥостубут. Ампаарын аанын тас өттүттэн сабыллар гыммыт. «Ким эмэ ампаарбар киирдэҕинэ, халҕаны тас өттүттэн баттыам: диэн ол курдук оҥостубут.

Арай биирдэ, Куобах дьиэтиттэн тахсан истэҕинэ, халҕана сабыллан «лап» гына түспүт да, Куобах кутуругун төбөтүттэн кыбыттаран хаалбыт. Куобах, куттамсах муҥнаах: «Дьиэм иhиттэн ким эрэ кутурукпуттан харбаата», - дии санаан, туох баар күүhүнэн ампаар түгэҕин диэки ыстаммыт. Ол ыстанан, кутуругун эмиэ быhа түhэн кэбиспит.

- Кэбис, аны бу дьиэҕэ олорботохпуна сөп буолсу, - дии санаабыт.

Онтон ыла ампаарыгар олорор буолбут. Биирдэ таhырдьаттан ампаарыгар киирэн истэҕинэ,эмиэ халҕана сабыллан «лип» гына түспүт да, Куобах кутуругуттан кыбыттаран хаалбыт. Куобах уруккутунааҕар ордук куттаммыт: «Ампаарым таhыттан ким эрэ кутурукпуттан харбаата» , - дии санаан, туох баар күүhүнэн ампаар түгэҕин диэки   
ыстаммыт. Ол ыстанан, кутуругун эмиэ быhа түhэн кэбиспит. Куобах кутуруга өссө кылгаабыт.

«Кэбис, ити аанынан тахсыбаппын, ким эрэ кэтэhэн турара буолуо. дии санаан, ампаарын түгэх түннүгүнэн ойуурга ойбут. Ойуурга тахсан ытыы олордоҕуна, Эhэ тиийэн кэлбит.

- Бу тоҕо ытаатыҥ, Куобах? - диэн Эhэ ыйыппыт.

- Ампаардаах дьиэбин былдьатан, сир-халлаан икки ардыгар мунан хааллым. Көмүскээ-харыстаа! - диэн Куобах Эhэттэн көрдөспүт.

Онуоха Эhэ ол-бу диэки көрөн баран, дьоhуннанан олорон, эппит:

- Чэ, ытаама, көмүскэhиэм.

Эhэлээх Куобах, сүллүгэс быстаннар, сэптэнэн- сэбиргэллэнэн, Куобах дьиэтин былдьаабыт түөкүнү үүрэн таhаараары, барбыттар. Куобах, кутталыттан титирии-титирии, Эhэ кэнниттэн батыhан   
испит.

Улаханнык сэрэнэн дьиэҕэ киирбиттэрэ ким да суох эбит. Арай Куобах кутуругун төбөтҕ ааҥҥа кыбыллан турар эбит. Ону көрөөт, Эhэ эппит:

- Ээ, ким да суох эбит дии. Туохтан куттаммыккыный?

- Бүгүн ампаарым ааныгар кутурукпун харбаабыта. Онно баар буолуо, - диэбит Куобах.

Эhэ уонна Куобах сүллүгэстэрин өрө туппутунан ампаар ааныгар тиийбиттэр. Ол тиийэн көрбүттэрэ, Куобах мултуккай кутуруга ааҥҥа кыбыллан турар эбит.

- Манна эмиэ ким да суох, - диэбит Эhэ.

Онтон ыла Куобахтаах Эhэ дьукаахтаhан буруо   
таһааран, ыал буолан олорбуттар.

Арай биирдэ киэhэ оһохторугар уот оттоору гыммыттара, мастара суох эбит. Эhэ Куобахха эппит:

- Тукаам, тахсаҥҥын мас сыыhына булан киллэр эрэ, уот оттунуохпут этэ дии.

Куобах мас киллэрэ тахсан иhэн, кутуругун төрдүттэн хаптарбыт уонна хаhыытаан ньааҕыныы түспүт:

Эhээ, ким эрэ кутурукпуттан харбаата, быыhаа -абыраа!

Ону истээт, Эhэ бэйэтэ куттанан түннүгүнэн таhырдьа ыстаммыт. Эhэ, түннүгүнэн тахсаат, буута быстарынан, муҥура тэстэринэн ойуурга түспүт.   
Ону көрөөт, Куобах ыксаан, кутуругун төрдүнэн быhа түhэн кэбиспит да, Эhэ кэнниттэн ойуурга тэбиммит.

Куобах куттанан кутуругуттан мэлийбит. Онтон ыла дьиэ туттубакка, от-мас анныгар саһан утуйар буолбут.